Στράτος Περπέρογλου

Καριέρα

Γεννήθηκε στις 7 Αυγούστου  του 1984 στη Δράμα. Αφετηρία της σταδιοδρομίας του στο μπάσκετ ήταν ο ΑΟ Καβάλας και στη συνέχεια μεταγράφηκε στον Ιβίσκο Ρόδου. Το 2003 αγωνίστηκε για πρώτη φορά στην Α1 με τα χρώματα του Ηλυσιακού έχοντας 5,6 πόντους και 2 ριμπάουντ. Ο Πανιώνιος πίστεψε στις δυνατότητές του και την επόμενη χρονιά τον απέκτησε για τρία χρόνια. Τη σεζόν 2006-2007 είχε 12 πόντους και 3 ριμπάουντ. Στο τέλος της χρονιάς οι καλές του εμφανίσεις του έδωσαν την ευκαιρία να ενταχθεί στον Παναθηναϊκό ο οποίος θέλησε να καλύψει το κενό του Σισκάουσκας με τον ταλαντούχο, νεαρό τότε, παίκτη. Στον Παναθηναϊκό, όπου και παρέμεινε για πέντε χρόνια, κατέκτησε πολλούς τίτλους όπως την Ευρωλίγκα δυο φορές το 2009 και το 2011, το Πρωτάθλημα Ελλάδος τέσσερις φορές και το Κύπελλο Ελλάδος τρεις φορές.
Την Τρίτη 7 Αυγούστου 2012 εντάχθηκε στον Ολυμπιακό, υπογράφοντας διετές συμβόλαιο συνεργασίας με τους ερυθρόλευκους με ετήσιες απολαβές ύψους 370.000 ευρώ. Με την ομάδα του Πειραιά κατέκτησε την τρίτη Ευρωλίγκα της καριέρας του το 2013 και το διηπειρωτικό κύπελλο την ίδια χρονιά. Στις 17 Ιουνίου του 2014, ο Περπέρογλου υπέγραψε διετές συμβόλαιο με την τουρκική ομάδα Αναντόλου Εφές. Με την Εφές κατέκτησε το Κύπελλο Τουρκίας το 2015.
Την Πέμπτη 23 Ιουλίου 2015 ανακοινώθηκε η μεταγραφή του για δύο χρόνια στην ισπανική Μπαρτσελόνα. Με την ισπανική ομάδα ο Περπέρογλου κατέκτησε μόνο το Ισπανικό σούπερ καπ το 2015 και δυο καταλανικές λίγκες το 2015 και 2016. Στην Ευρωλίγκα οι δυο χρονιές της ομάδας ήταν αποτυχημένες  μη μπορώντας να φτάσει στα Final 4. Το καλοκαίρι του 2017 αποχώρησε από την ομάδα μετά την λήξη του συμβολαίου του.
Στις 22 Σεπτεμβρίου ανακοινώθηκε από την πρωταθλήτρια Ισραήλ, Χάποελ Ιερουσαλήμ, του Φώτη Κατσικάρη.
Στις 3 Αυγούστου 2018, ανακοινώθηκε από τον Ερυθρό Αστέρα. Το 2019 κατέκτησε την Αδριατική Λίγκα, ενώ η καλή του χρονιά στην διοργάνωση, επιβεβαιώθηκε με την παρουσία του στην καλύτερη πεντάδα της κανονικής διάρκειας. Τον Ιούνιο κατέκτησε και το πρωτάθλημα Σερβίας. Τον Ιούλιο του 2019, ανανέωσε με την ομάδα για ένα ακόμα χρόνο.

Εθνική Ελλάδος

Με την Εθνική ομάδα των Εφήβων ο Στράτος Περπέρογλου κατέκτησε το χάλκινο μετάλλιο στο Ευρωμπάσκετ Εφήβων 2002 και το Παγκόσμιο Εφήβων του 2003. Πραγματοποίησε 37 εμφανίσεις με 487 πόντους (μ.ο: 13.16).                                                  
Το καλοκαίρι του 2007 κλήθηκε από τον Παναγιώτη Γιαννάκη στην προετοιμασία της Εθνικής Ανδρών για το Ευρωμπάσκετ της Ισπανίας και το τουρνουά Ακρόπολις και παρότι δεν επιλέχθηκε στην τελική δωδεκάδα βρισκόταν στα άμεσα πλάνα για την επόμενη γενιά των διεθνών. Το 2009 κατέκτησε το χάλκινο μετάλλιο στο Ευρωμπάσκετ της Πολωνίας. Επίσης έχει συμμετάσχει στα Μουντομπάσκετ 2010, στα Ευρωμπάσκετ του 2011, 2013 και 2015 και στο Προολυμπιακό τουρνουά το 2016 στο Τορίνο. Με την Εθνική ομάδα ο Περπέρογλου έχει αγωνιστεί σε 68 αγώνες με 344 πόντους (μ.ο: 5.06)

Προσωπική ζωή

Είναι παντρεμένος με την μπασκετμπολίστρια Έριν Μπούσερ Περπέρογλου που αγωνίστηκε για οκτώ έτη στο γυναικείο ΝΒΑ, καθώς και στους συλλόγους Ακαδημία Ηλιούπολης και Πανιώνιο. Ανήμερα των Χριστουγέννων του 2010 απέκτησαν ένα κοριτσάκι. Κατά ένα μέλος μεγαλύτερη έγινε η οικογένεια του Στράτου Περπέρογλου το 2012. Η σύζυγος του, Εριν Μπούσερ έφερε στον κόσμο ένα υγιέστατο αγοράκι.